Tarybos sprendimas
1998 m. gruodžio 14 d.
dėl Europos bendrijos ir Kanados Vyriausybės susitarimo dėl sanitarinių priemonių visuomenės ir gyvūnų sveikatai apsaugoti prekiaujant gyvais gyvūnais ir gyvūninės kilmės produktais sudarymo
(1999/201/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį ir 228 straipsnio 2 dalies pirmąjį sakinį,
atsižvelgdama į Komisijos pasiūlymą,
kadangi Europos bendrijos ir Kanados Vyriausybės susitarimas dėl sanitarinių priemonių visuomenės ir gyvūnų sveikatai atsaugoti prekiaujant gyvais gyvūnais ir gyvūninės kilmės produktais yra pakankama priemonė praktiškai įgyvendinti Pasaulio prekybos organizacijos susitarimo dėl sanitarinių ir fitosanitarinių priemonių taikymo nuostatas, susijusias su visuomenės ir gyvūnų sveikata;
kadangi, laipsniškai pripažįstant sanitarinių priemonių ekvivalentiškumą ir gyvūnų sveikatos statusą, taikant regionavimą ir tobulinant ryšius bei bendradarbiavimą, Susitarimas palengvins dvišalę Europos bendrijos ir Kanados prekybą gyvais gyvūnais ir gyvūninės kilmės produktais;
kadangi reikia numatyti glaudaus ir veiksmingo Komisijos ir valstybių narių bendradarbiavimo Nuolatiniame veterinarijos komitete tvarką;
kadangi Susitarimas turėtų būti patvirtintas Bendrijos vardu,
NUSPRENDĖ:
1 straipsnis
Bendrijos vardu patvirtinamas Europos bendrijos ir Kanados Vyriausybės susitarimas dėl sanitarinių priemonių visuomenės ir gyvūnų sveikatai atsaugoti prekiaujant gyvais gyvūnais ir gyvūninės kilmės produktais.
Susitarimo tekstas ir priedai pridedami prie šio sprendimo.
2 straipsnis
Tarybos pirmininkas įpareigojamas paskirti asmenį arba asmenis, kuriam (-iems) suteikiama teisė pasirašyti Bendriją įpareigojantį susitarimą.
3 straipsnis
Šio Susitarimo įgyvendinimui būtinos priemonės, įskaitant garantijas dėl šviežios mėsos ir mėsos produktų, atitinkančios 1972 m. gruodžio 12 d. Tarybos direktyvoje 72/462/EEB dėl sveikatos ir veterinarinio patikrinimo problemų importuojant galvijus, avis, ožkas, kiaules, šviežią mėsą arba mėsos produktus iš trečiųjų šalių [1] nustatytas priemones, nustatomos tos direktyvos 30 straipsnyje nurodyta tvarka.
4 straipsnis
Komisija, padedama valstybių narių atstovų, atstovauja Bendrijai Susitarimo 16 straipsnio 1 dalyje nurodytame Jungtiniame vadybos komitete.
Savo poziciją Jungtinio vadybos komiteto spręstinais klausimais Bendrija nustato atitinkamuose Tarybos organuose, laikydamasi Sutarties nuostatų.
Susitarimo priedų pakeitimai, daromi Jungtinio vadybos komiteto rekomendacija, patvirtinami Direktyvos 72/462/EEB 29 straipsnyje nustatyta tvarka.
5 straipsnis
Šis sprendimas skelbiamas Europos Bendrijų oficialiajame leidinyje.
Jis įsigalioja paskelbimo dieną.
Priimta Briuselyje, 1998 m. gruodžio 14 d.